**Σύνδεσμος Επενδυτών & Διαδικτύου**

**12ο Επενδυτικό & Χρηματιστηριακό Συνέδριο**

Προσυνεδριακή Ημερίδα: **Δυνατότητες ανάπτυξης και πηγές χρηματοδότησης νέων - καινοτόμων επιχειρήσεων**

Σε συνεργασία με το *Εθνικό Μετσόβιο Πολυτεχνείο* (Σχολή Μηχανολόγων - Μηχανικών) και το *Οικονομικό Πανεπιστήμιο Αθηνών* (Μονάδα Καινοτομίας & Επιχειρηματικότητας)

Υπό την αιγίδα του *Ομίλου Χρηματιστηρίου Αθηνών*

Τετάρτη, 26 Νοεμβρίου 2014, ώρα 18:00-21:00 | Αμφιθέατρο Πολυμέσων, Βιβλιοθήκης ΕΜΠ, Πολυτεχνειούπολη Ζωγράφου

**Το Χρηματιστήριο ως εργαλείο αξιολόγησης των επενδύσεων,**

**μηχανισμός προσέλκυσης κεφαλαίων και διάχυσης του πλούτου στην**

**κοινωνία. Εφαρμογή στις νέες και καινοτόμες επιχειρήσεις**

26/11/2014

Κυρίες και κύριοι καλησπέρα σας,

Κατ’ αρχήν θα ήθελα να **συγχαρώ** τους διοργανωτές για το συνέδριο, να **ευχηθώ** καλά αποτελέσματα και τέλος να **ευχαριστήσω** για την πρόσκληση συμμετοχής μας σε αυτό.

Τα τελευταία τριάντα χρόνια στη **χώρα** μας, από πολιτικούς και πολίτες, εμπεδώθηκαν **αντιλήψεις** όπως: το κράτος δεν **χρεοκοπεί**, μπορούμε να ζούμε με **δανεικά**, ο στόχος ζωής των εργαζομένων μπορεί να είναι το **βόλεμα στο δημόσιο**, η Ελλάδα μπορεί, αντίθετα με όλες τις άλλες χώρες, να κάνει **ότι επιθυμεί**, οι πολιτικές ηγεσίες μπορούν να **υπόσχονται** και να κρύβουν την αλήθεια από τον ελληνικό λαό …

Αντίστοιχα, στο **χώρο των αγορών και των επενδύσεων**, είχαν εδραιωθεί **απόψεις** όπως: η **αγορά ακινήτων** είναι αποδοτική (πρόσοδος και υπεραξία), τα **κρατικά ομόλογα** είναι ασφαλής επένδυση, οι αγορές είναι για τους «**ειδικούς**», οι **τραπεζικές μετοχές** προσφέρουν ασφάλεια και απόδοση διαχρονικά, ο **απλός επενδυτής** θα πρέπει να προσανατολίζεται σε τραπεζικές καταθέσεις και ομόλογα …

Σήμερα, τίποτα από όλα αυτά δεν ισχύει !!!

Η **χρηματοοικονομική κρίση** χτύπησε πρώτα την Αμερική, ακολούθησε η Ευρώπη και συνέχεια η Ελλάδα. Ο χώρος των αγορών προσαρμόστηκε πρώτος, γιατί αυτός πρώτος από όλους, δέχθηκε το **ωστικό κύμα**. Οι **εμπειρίες** αλλά και τα μέτρα προστασίας για τον χρηματοπιστωτικό χώρο μπορούν και πρέπει να μεταφερθούν και στο χώρο της **πραγματικής οικονομίας**. Δεν πρέπει να πετάξουμε την **κρίση στα σκουπίδια**. Πρέπει να πάρουμε τα κατάλληλα μαθήματα και να προσαρμοστούμε !!!

Αλλά ένα **μπαλόνι** που σκάει, δεν ξεφουσκώνει ποτέ ήσυχα. Τώρα η κατανάλωση του παρελθόντος αποπληρώνεται με **ύφεση** στην οικονομία, φτωχοποίηση στην **κοινωνία** και υπερβολική **ανεργία** στους νέους.

Αυτό που αναδείχθηκε από την τρέχουσα κρίση είναι ότι **δεν αρκούν μικρές διορθωτικές παρεμβάσεις** απαιτούνται **διαρθρωτικές** αλλαγές. Απαιτείται αλλαγή παραγωγικού και αναπτυξιακού **υποδείγματος**, όχι απλή αναδιάταξη των παραγωγικών συντελεστών. Ζητούμενο είναι η **ανάπτυξη της κοινωνίας** και όχι η **μεγέθυνση της οικονομίας**. Η οικονομική ανάπτυξη αποτελεί ένα **ενδιάμεσο σταθμό** και συχνά προϋπόθεση για την επίτευξη του τελικού στόχου. **Τελικός** δε **στόχος**, όλων των οικονομικών και πολιτικών συστημάτων δεν είναι άλλος από την **πρόοδο** και την **ευημερία** της **κοινωνίας**.

Για την έξοδο από την κρίση θα πρέπει να «**ξαναανακαλύψουμε**» **την επιχειρηματικότητα**, να αποκτήσουμε ανταγωνιστικότητα και να διαχειριστούμε το εισόδημα σε σχέση με την κοινωνία.

Οι **επενδυτικοί προορισμοί** είναι πολλοί. Ο καθένας με διαφορετική πρόταση, προσπαθεί να **προσελκύσει** τους ενδιαφερόμενους επενδυτές.

Θα ήταν σφάλμα να **ανταγωνιστούμε με βάση το μισθολογικό κόστος** ... γιατί πάντα θα υπάρχουν «καλύτεροι» (φθηνότεροι δηλαδή) από εμάς. Θα πρέπει **να** **ανταγωνιστούμε ως μια ευρωπαϊκή χώρα** που διαθέτει θεσμική ανάπτυξη και κράτους δικαίου, ως μια χρηματοπιστωτική αγορά που είναι συμβατή και αναγνωρίσιμη από τους διεθνείς επενδυτές, ως επιχειρήσεις που εμπεριέχουν σημαντικές αξίες, που όμως σήμερα είναι **υποτιμημένες** …

Η «**δεσπόζουσα θέση**» των τραπεζών στον έλεγχο της **ρευστότητας** αλλά και των κεφαλαίων για τη **χρηματοδότηση** των επιχειρήσεων, πρέπει να δώσει τη θέση της σε ένα άλλο μοντέλο περισσότερο ισορροπημένο. Σε ένα μοντέλο με πρωταγωνιστή τη δική μας χρηματοπιστωτική αγορά. Ένα μοντέλο περισσότερο αποδοτικό και αποτελεσματικό αφού θα εκτίθεται στον **ελεύθερο ανταγωνισμό** και περισσότερο σταθερό αφού θα έχει **περισσότερους πυλώνες στήριξης** (περισσότερους συμμετέχοντες) (χρηματιστήριο, τράπεζες, θεσμικοί επενδυτές, venture capital κ.λπ.).

Παράλληλα, θα απαιτηθεί να αναπτυχθούν και νέες **εναλλακτικές μορφές χρηματοδότησης** για τα νέα επενδυτικά και αναπτυξιακά σχέδια με το **χρηματιστήριο** να αποτελεί τη **δεξαμενή άντλησης κεφαλαίων**. Και αυτό το προτείνουμε γιατί όπως είναι γνωστό, η **προσέλκυση των υποψηφίων επενδυτών** είναι αποτελεσματικότερη όταν οι επενδύσεις υλοποιούνται μέσω ενός οργανωμένου χρηματιστηριακού περιβάλλοντος.

Ένα περιβάλλον που παρέχει **δυνατότητες αγοράς** (επένδυσης) και **πώλησης** (στρατηγικής εξόδου) σε «δίκαιες» τιμές λόγω της **ρευστότητας** και του μηχανισμού **αποκάλυψης των τιμών**, αλλά και λόγω της **διαφάνειας** και της **προστασίας** που παρέχεται από μία οργανωμένη αγορά.

Η **ανατοποθέτηση** της **αγοράς** στο **επίκεντρο** της **οικονομικής** και **επενδυτικής ζωής** θα προσφέρει, από τη μια μεριά περισσότερες **λύσεις** και **εργαλεία χρηματοδότησης** για τις επιχειρήσεις και από την άλλη περισσότερες **επενδυτικές επιλογές** για τους επενδυτές.

**Επιγραμματικά**, θα μπορούσαμε να αναφέρουμε:

* το μηχανισμό για την **άντληση κεφαλαίων** με έκδοση μετοχών & ομολόγων,
* τη δυνατότητα **διαμοιρασμού του ρίσκου** των επιχειρηματιών,
* τα εργαλεία **μόχλευσης** αλλά και **διαχείρισης του κινδύνου**,
* τη δυνατότητα εισαγωγής στην αγορά ομολόγων μεγάλων επενδυτικών έργων (**project bonds**),
* το μηχανισμό για τη χρηματοδότηση Επιχειρηματικών Σχεδίων (**project financing**),
* την εισαγωγή στο χρηματιστήριο επενδυτικών σχημάτων (listed investment funds),
* τις **Νέες Αγορές**
* και τέλος το μηχανισμό για την επιτυχή υλοποίηση του προγράμματος των **αποκρατικοποιήσεων**.

Τα εργαλεία αυτά μπορούν να λειτουργήσουν αποτελεσματικά, με σταθερό και βιώσιμο τρόπο, **μόνο** σε ένα **περιβάλλον** που θα χαρακτηρίζεται από **θεσμική ανάπτυξη**, **ευκολία στο επιχειρείν** και ένα σταθερό, απλό και δίκαιο **φορολογικό σύστημα**.

Επιπλέον, στην αγορά θα πρέπει να είναι **εμπεδωμένη η αντίληψη** ότι η επενδυτική **διαδρομή** οφείλει να είναι «**δίκαιη**» και **ασφαλής** (διαφάνεια και ίση μεταχείριση) έτσι ώστε το **αποτέλεσμα** (κέρδος ή ζημία) να εξαρτάται μόνο από την ορθή ή λάθος επενδυτική επιλογή. Το **επενδυτικό ρίσκο** το αναλαμβάνει ο επενδυτής εξολοκλήρου. Οι συμμετέχοντες της αγοράς, οι εποπτικές αρχές και το κράτος εξασφαλίζουν τη διαμόρφωση ενός υγιούς και ασφαλούς περιβάλλοντος χωρίς **τοξικά** προϊόντα και συμπεριφορές.

Αυτή τη στιγμή **δεν υπάρχει άλλη εναλλακτική** !!!. Άλλωστε τόσο στη χώρα όσο και στο χώρο είδαμε το εξής φαινόμενο: ατομικά ή σαν ομάδες (επιμέρους συμφερόντων) **κερδίζαμε μάχες** … αλλά τελικά όλοι μαζί **χάσαμε τον πόλεμο** …

Σας ευχαριστώ πολύ !!!

**Παντελής Λάμπρου**

Διευθυντής Κανονιστικής Συμμόρφωσης, Όμιλος Ελληνικών Χρηματιστηρίων